钦定古今图书集成/明伦汇编/官常典/第079卷 > 艾陵成伯苌
## 钦定古今图书集成/明伦汇编/官常典/第079卷 > 艾陵成伯苌

按《魏书高凉王传》：高凉王孤孙松滋侯度，度子襄阳
侯乙斤，乙斤子艾陵男平，平子苌，高祖时袭爵松滋
侯，例降侯，赐艾陵伯。苌性刚毅，虽有吉庆事，未尝开
口而笑。高祖迁都，苌以代尹留镇，除怀朔镇都大将，
因别赐苌酒，虽拜饮而颜色不泰，高祖曰：“闻公一生
不笑，今方隔山，当为朕笑。”竟不能得。高祖曰：“五行之
气，偏有所不入；六合之间，亦何事不有？”左右见者，无
不扼腕大笑。世宗时为北中郎将，带河内太守。苌以
河桥船緪路狭，不便行旅，又秋水汎涨，年常破坏，乃
为船路遂广。〈阙〉空车从京出者，率令输石一双，累以
为岸，桥阔，来往便利，近桥诸郡，无复劳扰，公私赖之。
历位度支尚书、侍中、雍州刺史，卒，谥曰“成苌。”中年以
后，官位微达，乃自尊倨。闺门无礼，昆季不穆，性又贪
虐，论者鄙之。